

NOTA DE FUNDAMENTARE
la proiectul de modificare a Regulamentului cu privire la calitatea serviciilor de transport și de distribuție a energiei electrice aprobat prin Hotărârea Consiliului de administrație al ANRE nr. 537/2020
                           
	1. Denumirea sau numele autorului și, după caz, a/al participanților la elaborarea proiectului actului normativ

	Agenția Națională pentru Reglementare în Energetică (ANRE),
Departamentul energie electrică și regenerabilă, Secția reglementări.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Temeiul legal pentru intervenția de reglementare propusă îl constituie: 
· Articolul 9, alin. (1), lit. g) din Legea nr. 164/2025 cu privire la energia electrică (în continuare – Legea 164/2025), care prevede că Agenția „aprobă Regulamentul cu privire la calitatea serviciilor de transport şi de distribuţie a energiei electrice, care stabileşte inclusiv cerinţele privind calitatea serviciilor de transport al energiei electrice şi de distribuţie a energiei electrice”; 
· Аrticolul 80, alin (1) din Legea nr. 164/2025, care prevede că „Calitatea serviciilor de transport al energiei electrice şi de distribuţie a energiei electrice se evaluează pe baza indicatorilor de calitate stabiliţi în Regulamentul cu privire la calitatea serviciilor de transport şi de distribuţie a energiei electrice, care reflectă continuitatea livrării energiei electrice, parametrii de calitate a energiei electrice livrate şi calitatea relaţiilor dintre operatorul de sistem şi utilizatorii de sistem. Agenţia stabileşte indicatori generali, care se calculează pentru operatorul de sistem, şi indicatori garantaţi, care vizează utilizatorul de sistem individual, precum şi valorile-limită ale indicatorilor de calitate, care se actualizează în funcţie de situaţia obiectivă din sectorul electroenergetic şi de cerinţele utilizatorilor de sistem, şi monitorizează respectarea de către operatorii de sistem a indicatorilor de calitate.”. 
· Articolul 149, alin. (4), lit. f) din Legea nr. 164/2025, care prevede că Agenția „în termen de 24 de luni de la intrarea în vigoare a prezentei legi, va modifica actele sale normative de reglementare în conformitate cu prezenta lege, va elabora, va publica şi va pune în aplicare noile acte normative de reglementare prevăzute de prezenta lege, precum şi va adopta alte hotărâri prevăzute de prezenta lege”.
· pct. 37 din Regulamentul cu privire la calitatea serviciilor de transport şi de distribuţie a energiei electrice, care stabilește că  „Valorile limită ale indicatorilor garantați de continuitate se stabilesc prin Hotărârea Agenției pentru perioade de 5 ani, ținând cont de situația reală din rețelele electrice de distribuție și informațiile statistice înregistrate pe parcursul ultimilor 5 ani, după consultarea părților interesate.”;


	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	La data de 26.06.2025 Parlamentul Republicii Moldova a aprobat Legea nr. 164 cu privire la energia electrică, care a intrat în vigoare la data de 19.08.2025 și a substituit Legea 107/2016 cu privire la energia electrică. 
Noua Lege cu privire la energia electrică vine cu un șir de concepte și abordări noi, inclusiv și în ce privește accesul la rețelele de transport și de distribuție a energiei electrice, cât și procedurile de racordare la rețea a instalațiilor utilizatorilor de sistem. Totodată, art. 149, alin. (4), f) al Legii 164/2025 stabilește următoarea obligație a Agenției: „sub rezerva prevederilor lit. a)–e), în termen de 24 de luni de la intrarea în vigoare a prezentei legi, va modifica actele sale normative de reglementare în conformitate cu prezenta lege, va elabora, va publica și va pune în aplicare noile acte normative de reglementare prevăzute de prezenta lege, precum și va adopta alte hotărâri prevăzute de prezenta lege.”. Subsecvent, prin Hotărârea Consiliului de administrație al ANRE nr. 311/2026 a fost aprobată o nouă redacție a Regulamentului privind racordarea la rețelele electrice și prestarea serviciilor de transport a energiei electrice, care a substituit Regulamentul aprobat prin Hotărârea Consiliului de administrație al ANRE nr. 168/2019. 
De notat că Regulamentul privind calitatea serviciilor de transport și de distribuție a energiei electrice, aprobat prin Hotărârea Consiliului de administrație al ANRE nr. 537/2020, stabilește un set de indicatori de calitate, care reflectă respectarea de către operatorii de sistem a cerințelor privind racordarea la rețea și prestarea serviciilor de transport și de distribuție a energiei electrice, iar odată cu aprobarea unei reglementări noi privind racordarea a apărut necesitatea ajustării prevederilor Regulamentului 537/2020 la noile cerințe puse în aplicare. 

În context, prin intervenția de reglementare propusă se urmărește soluționarea următoarelor probleme: 

1. Nerespectarea parametrilor de calitate de către operatorii de sistem;
2. Rata mică a adresărilor consumatorilor pentru nerespectarea parametrilor de calitate. 
3. Alocarea surselor insuficiente în reabilitarea și dezvoltarea rețelelor electrice de transport și de distribuție a energiei electrice, de către operatorii de sistem;
4. Neconcordanța cu noul cadru legal privind racordarea. (Hotărârea ANRE 311/2026) - odată cu punerea în aplicare a noului Regulament de racordare, au fost introduși termeni stricți pe etape pentru procesul de racordare a utilizatorilor, însă Regulamentul de calitate nu prevedea compensațiile corespunzătoare pentru depășirea acestor termene de către OSD.

Cauzele care au dus la apariția problemelor expuse sunt următoarele: 

1. Ineficiența mecanismului actual de responsabilizare pentru nerespectarea parametrilor de calitate al energiei electrice;
2. În Regulamentul actual, valorile compensațiilor achitate utilizatorilor de sistem pentru nerespectarea indicatorilor garantați de continuitate (durata admisă a unei întreruperi, numărul admis de întreruperi etc.) au fost stabilite fără a se lua în calcul valoarea reală (inclusiv costul social) al energiei nelivrate unui consumator în cazul întreruperilor. Între timp, în spațiul european dar și în alte state ale lumii s-au realizat un șir de studii care demonstrează valoarea reală a întreruperilor pentru un utilizator de sistem/consumator final de energie electrică, or această valoarea ține cont nu doar de costul serviciului nelivrat, ci și de costurile sociale legate de întreruperile în livrarea energiei electrice. În aceste condiții, se impune o intervenție pentru a stabili o valoare corectă a compensațiilor achitate consumatorilor. Totodată, analiza valorii compensațiilor plătite în cazuri similare de operatorii de sistem din alte state, constatăm că valoarea primită de un consumator în cazul unor întreruperi este de 5 – 10 ori mai mare comparativ cu compensațiile achitate de operatorii din Republica Moldova. În acest sens, având în vedere tarifele de distribuție practic comparabile cu tarifele similare din alte state, este rezonabil și echitabil de a stabili valori mai mari ale compensațiilor, comparative cu compensațiile aplicate de alte state.
3. Mecanismul actual este prea puțin punitiv pentru OSD și nu dă semnale suficiente pentru creșterea investițiilor în rețele. 
4. Prin Hotărârea nr. 311/2026, Agenția a aprobat noul Regulament privind racordarea la rețelele electrice și prestarea serviciilor de transport și de distribuție a energiei electrice, care vine cu o serie de modificări în ce privește obligațiile operatorilor în legătură cu procesul de racordare, în particular au fost stabiliți termeni obligatorii (valori-limită) pentru fiecare etapă a procesului de racordare. Respectiv, în conformitate cu prevederile art. 80 al Legii 164/2025, nerespectarea acestor termeni înseamnă o deviere de la nivelul reglementat de calitate a serviciului și le oferă utilizatorilor de sistem dreptul de a beneficia de compensații pentru încălcarea valorilor-limită, iar prin intervenția de reglementare se urmărește instituirea unui mecanism de plată a compensațiilor cât și stabilirea valorilor acestor compensații.

Părțile interesate de soluționarea problemelor expuse supra sunt următoarele: 
· Utilizatorii sistemelor de transport și de distribuție a energiei electrice –sunt cointeresați să li  se presteze servicii de transport și de distribuție de o calitate ce ar corespunde prețului pe care îl plătesc pentru aceste servicii, totodată au dreptul la o compensare corectă în cazul încălcării de către operatorii de sistem a indicatorilor de calitate a serviciilor respective; 
· Operatorii sistemelor de transport și de distribuție a energiei electrice – sunt entitățile reglementate,  care în virtutea monopolului natural pe care îl dețin nu pot presta serviciile în condiții de piață și sunt obligate să respecte nivelul de calitate al serviciilor stabilit de autoritatea de reglementare conform Legii cu privire la energia electrică;
· Furnizorii de energie electrică - entități care furnizează energie electrică consumatorilor finali, și exercită rolul de intermediari în cazul reclamațiilor consumatorilor finali cu privire la calitatea serviciilor;

Cu privire la ponderea părților interesate afectate de proiectul Hotărârii propus spre aprobare, menționăm următoarele. Activitățile de transport și de distribuție a energie electrice reprezintă un monopol natural. În virtutea acestei situații, utilizatorii de sistem nu au posibilitatea de a negocia prețul și condițiile serviciilor de transport sau de distribuție a energiei electrice, iar operatorii de sistem sunt obligați să presteze serviciile la un nivel de calitate stabilit de autoritatea de reglementare, ajustând corespunzător procedurile interne de operare, programele de întreținere și reparații ale rețelelor electrice, planurile de investiții, structura funcțională etc. În acest sens, intervenția de reglementare va avea cel mai mare impact asupra activității operatorilor de sistem.
Rezultatul implementării reglementării vor fi resimțite de toți utilizatorii de sistem, instalațiile cărora sunt racordate la rețelele electrice de transport sau de distribuție, dar în special de utilizatorii care s-au confruntat anterior cu încălcarea indicatorilor de calitate. În acest sens, intervenția propusă va oferi garanții suplimentare tuturor utilizatorilor de sistem, dar va fi resimțită direct și imediat doar de utilizatorii care vor reclama probleme de calitate.
Cu referire la furnizorii de energie electrică, rolul acestora se reduce la intermedierea între consumatorii finali/utilizatorii de sistem în cazul reclamațiilor cu privire la calitatea serviciilor, cât și soluționarea problemelor privind achitarea compensațiilor de către operatorul de sistem utilizatorilor afectați.  

În ce privește potențialele consecințe în lipsa intervenției de reglementare, aplicarea scenariului actual „scenariului de bază”, se poate materializa în următoarele riscuri și efecte negative: 
· Reducerea continuă a interesului operatorilor de sistem în asigurarea unui nivel decent de calitate a serviciilor, în pofida cerințelor în creștere a utilizatorilor de sistem privind calitatea serviciilor;
· Degradarea rețelelor de transport și distribuție a energiei electrice, sau menținerea stării acestora doar la un nivel minim necesar pentru funcționare; 
· Creșterea costurilor suportate de utilizatorii de sistem pentru repararea și înlocuirea echipamentelor electrice deteriorate din cauza întreruperilor sau a nivelului necorespunzător al parametrilor de tensiune;


	3. Obiectivele urmărite și soluțiile propuse

Principalele obiective urmărite prin aprobarea modificărilor Regulamentului privind calitatea serviciilor de transport și de distribuție a energiei electrice sunt următoarele:

1. Stabilirea unor indicatori de calitate a serviciilor care ar corespunde cerințelor actuale ale utilizatorilor de sistem, dar și bunelor practici aplicate în statele UE și cele ale Comunității Energetice; 

2. Reflectarea în cadrul Regulamentului modificat a noilor prevederi ale Legii 164/2025, cât și ale noului Regulament privind  racordarea la rețelele electrice și prestarea serviciilor de transport și de distribuție a energiei electrice;

3. Ajustarea valorilor penalităților și compensațiilor pentru nerespectarea indicatorilor de calitate la un nivel suficient pentru a stimula dezvoltarea continuă a sistemelor de transport și de distribuție a energiei electrice de către operatorii de sistem reglementați;

4. Responsabilizarea operatorilor de sistem în ce privește examinarea reclamațiilor consumatorilor finali privind parametrii de tensiune a energiei electrice.


	3.1. Principalele prevederi ale proiectului și evidențierea elementelor noi

	
Reglementarea propusă spre aprobare conține următoarele prevederi principale:

Instituirea unui mecanism de penalizare pentru nerespectarea de către operatorii de sistem a indicatorilor generali de continuitate (SAIDI, MAIFI).

Articolului 80 al Legii nr. 164/2025 cu privire la energia electrică prevede următoarele:
(1) Calitatea serviciilor de transport al energiei electrice și de distribuție a energiei electrice se evaluează pe baza indicatorilor de calitate stabiliți în Regulamentul cu privire la calitatea serviciilor de transport și de distribuție a energiei electrice, care reflectă continuitatea livrării energiei electrice, parametrii de calitate a energiei electrice livrate și calitatea relațiilor dintre operatorul de sistem și utilizatorii de sistem. Agenția stabilește indicatori generali, care se calculează pentru operatorul de sistem, și indicatori garantați, care vizează utilizatorul de sistem individual, precum și valorile-limită ale indicatorilor de calitate, care se actualizează în funcție de situația obiectivă din sectorul electroenergetic și de cerințele utilizatorilor de sistem, și monitorizează respectarea de către operatorii de sistem a indicatorilor de calitate.
(2) Pentru nerespectarea valorilor-limită ale indicatorilor de calitate, Agenția reduce tarifele reglementate pentru serviciul de transport al energiei electrice și cele  pentru serviciul de distribuție a energiei electrice cu pana la 10% din valoarea respectivelor tarife reglementate.
În redacția actuală a Regulamentului 537/2026, prevederile menționate ale Legii 164/2025 sunt reflectate doar parțial. Astfel, în Capitolul II, Secțiunea 3 „Indicatori generali de continuitate а serviciului de distribuție  a energiei electrice”, sunt definiți indicatorii de calitate a serviciului de distribuție, care reflectă continuitatea livrării energiei electrice, fiind astfel realizate prevederile art. 80, alin. (1) al Legii 164/2025. La fel, pct. 33 al Regulamentului 537/2020 stabilește că „33.	Operatorii sistemelor de distribuție sunt obligați să mențină valoarea anuală a indicatorului SAIDI, prezentată de către OSD Agenției în raportul anual și determinată pentru întreruperile cu originea în rețelele de medie tensiune ale OSD, clasificate ca fiind provocate din „alte cauze” conform pct. 10 sbp. 3), și cu excluderea, după caz, a timpului utilizat pentru deplasarea și executarea manevrelor sau lucrărilor necesare de către echipa de intervenție operativă a OST, la un nivel ce nu va depăși valoarea medie anuală a indicatorului SAIDI, calculată pe baza informațiilor despre întreruperile înregistrate pe parcursul ultimilor trei ani până la anul de raportare”. În același timp, în pofida cerinței imperative a art. 80, alin. (2), care stabilește că „Pentru nerespectarea valorilor-limită ale indicatorilor de calitate, Agenția reduce tarifele reglementate ….” Regulamentul nu stabilește penalități pentru încălcarea valorii-limită a indicatorilor, respectiv nu este stabilit mecanismul de reducere a tarifelor prevăzut de Lege. 
Totodată, pe parcursul perioadei 2020-2026, au fost acumulate suficiente date statistice care permit de evaluarea indicatorilor de continuitate cu un grad destul de înalt de exactitate, astfel că există premisele dar și obligația legală de a introduce penalități pentru nerespectarea indicatorilor menționați.

Ajustarea valorilor compensațiilor achitate utilizatorilor de sistem pentru nerespectarea indicatorilor garantați de continuitate (durata unei întreruperi, numărul de întreruperi).

Pentru situațiile în care se încalcă indicatorii garantați de continuitate pentru un consumator final, redacția actuală a Regulamentului 537/2020 prevede calcularea compensației bănești pentru fiecare caz în parte, mărimea compensației fiind corelată cu depășirea înregistrată (de exemplu cu câte ore mai mult a durat o întrerupere comparativ cu durata admisă de regulament), dar și cu consumul de energie electrică al consumatorului respectiv pe parcursul perioadei de calcul. Respectiv, valoarea compensației standard („costul” unei ore de întrerupere) pentru un consumator final este direct proporțională cu consumul de energie electrică. Considerând un consum mediu (pentru consumatorii casnici), de circa 130 kWh lunar, compensația standard (pentru o oră de întrerupere, sau pentru o întrerupere mai mult decât numărul anual admis) constituie circa 13 lei, sau 0,65 EURO.
De menționat că mecanisme similare de compensare a consumatorilor finali pentru orele de întrerupere sunt stabilite în toată țările membre ale UE, dar și în majoritatea țărilor din fosta URSS. Pentru comparație, în următorul tabel sunt prezentate valorile compensației de care beneficiază un consumator final din țările enumerate (un casnic cu un consum de 130 kWh lunar), în cazul în care are loc o întrerupere în alimentarea cu energie electrică cu o depășire de 4 ore de la durata admisă de autoritatea de reglementare în energie.

Tabelul 1. Valorile compensațiilor aplicate de diferite țări pentru abateri de la duratele admise ale întreruperilor
	Țară / Regiune
	Mecanism de Calcul la +4h Depășire
	Compensație
(Monedă locală)
	MDL

	Georgia
	Sumă bază (15 GEL) + 3 GEL × 4 ore
	27 GEL
	180 

	Armenia
	Sumă bază (2.500 AMD) + 1 bloc de 4h (1.000 AMD)
	3.500 AMD
	160 

	România
	Sumă bază (30 RON) + 1 tranșă de 4h (30 RON)
	60 RON
	230 

	Lituania
	Sumă bază minimă direct pe factură
	10 EUR
	195 

	Ungaria
	Sumă bază (5.000 HUF) + 1 tranșă de 4h (2.500 HUF)
	7.500 HUF
	375 

	Estonia
	Sumă de bază fixă
	15 EUR
	290 

	Italia
	Sumă bază (30 EUR) + 1 tranșă de 4h (15 EUR)
	45 EUR
	870 

	Olanda
	Sumă de bază fixă acordată după depășirea pragului
	35 EUR
	680 

	Marea Britanie
	Sumă de bază fixă (noua tranșă se aplică doar la +12h)
	95 GBP
	2.150

	R. Moldova 
	Calcul individual
	52 MDL
	52



Astfel, compensațiile achitate de operatorii sistemelor de distribuție din Republica Moldova sunt mult mai mici comparativ cu alte state, inclusiv și din fosta URSS. În plus, compensațiile pentru consumatorii racordați la rețelele de joasă tensiune se plătesc de operatori doar la adresarea consumatorilor respectivi, or suma indicată mai sus de 52 lei pentru o depășire de 4 ore nu stimulează consumatorii să depună astfel de cereri. Drept dovadă servesc datele prezentate de operatorii sistemelor de distribuție a energiei electrice pentru anul 2025 (Raportul de activitate al ANRE pentru anul 2025[footnoteRef:1], Tabelul 17), care arată că din cei 30 606 de consumatori din teritoriul deservit de OSD „Premier Energy Distribution”S.A., pentru care s-a depășit durata admisă a unei întreruperi, doar 198 consumatori au primit compensații în sumă totală de 12844,1 lei (valoare medie a unei compesații plătite a fost de 65 lei).  [1:  https://anre.md/storage/upload/administration/reports/1645/Raportul%20de%20activitate%202025..pdf] 

Altfel spus – în pofida unei situații precare în ce privește calitatea serviciilor, sumele achitate ale compesațiilor sunt mizere și este necesară o intervenție de reglementare pentru corectarea acestei situații.
Sumele mici ale compensațiilor actuale (munimă de 13 lei și medie, conform datelor din 2025, de 65 lei/caz) rezultă dintr-un calcul liniar raportat la tariful de distribuție. Este o metodă echitabilă, însă nu reflectă valoarea reală, sau constul real, inclusive social, al unei întreruperi  pentru un consummator final. Totodată, potrivit exemplelor prezentate supra, alte state, inclusiv și din spațiul post-sovietic, au stabilit compensații cu valori mult mai mari comparativ cu cele stabilite în Regulamentul 537/2020. Din aceste considerente este justificat de a modifica formula de calcul a compensației întru stabilirea unei compensatii minime echitabile. Conform propunerii din proiect, compensatia minima va creste de 5 ori, de la 13 lei la 65 lei pentru o ora de intrerupere.

Ajustarea valorii indicatorilor de calitate la un nivel corespunzător situației la zi

Conform pct. 37 din Regulamentul cu privire la calitatea serviciilor de transport şi de distribuţie a energiei electrice, care stabilește că  „Valorile limită ale indicatorilor garantați de continuitate se stabilesc prin Hotărârea Agenției pentru perioade de 5 ani, ținând cont de situația reală din rețelele electrice de distribuție și informațiile statistice înregistrate pe parcursul ultimilor 5 ani, după consultarea părților interesate.”
Actualmente Regulamentul stabilește următoarele valori ale indicatorilor de continuitate:
Durata admisă a unei întreruperi programate:
1. 8 ore pentru lucrări de reparații curente, mentenanță, realizarea racordărilor și reconectărilor;
1. 12 ore în cazul scoaterii în reparație a sistemelor de bare a stațiilor electrice de transformare;

Durata admisă a unei întreruperi neprogramate:
•	12 ore pentru utilizatorii sistemelor de distribuție din mediul rural;
•	6 ore pentru utilizatorii sistemelor de distribuție din mediul urban;

În următorul tabel, pentru comparație, sunt reflectate datele privind duratele admise ale întreruperilor, aplicate în țările menționate în prezenta analiză:
Tabelul 2. Nivelul indicatorilor garantați de continuitate – durata admisă a întreruperii
	Țară 
	Autoritate de Reglementare
	Mediu Urban (Orașe)
	Mediu Rural / Zone Izolate

	R. Moldova
	ANRE
	6 ore
	12 ore

	Georgia
	GNERC
	6 ore
	12 ore

	Armenia
	PSRC
	4 ore
	8 ore – 12 ore

	România
	ANRE
	6 ore
	12 ore

	Lituania
	VERT
	6 ore
	12 ore

	Ungaria
	MEKH
	12 ore
	12 ore

	Estonia
	CCT
	12 ore
	12 ore

	Italia
	ARERA
	8 ore
	12 ore

	Olanda
	ACM
	4 ore
	4 ore

	Marea Britanie
	OFGEM
	12 ore
	12 ore


 
Potrivit datelor din tabelul 2, duratele stabilite prin Regulamentul 537/2020 sunt practice identice cu cele stabilite în alte state, cu excepția Armeniei, inde pentru capitală, orașul Erevan, a fost stabilită o durată admisă mai mica a  întreruperii, de doar 4 ore.
Totuși, această comparație nu este completă, întrucât în Republica Moldova, la calcularea duratelor efective ale întreruperilor se exclud:
· Întreruperile cauzate în condiții de forță majoră sau condiții meteo speciale;
· Întreruperile cauzate de terți;
· timpul ratat în executarea lucrărilor de înlăturare a deranjamentelor din cauza impedimentelor create de persoane terțe
· Timpul necesar pentru deplasarea echipelor de intervenție ale operatorului sistemului de transport;
· timpul necesar pentru executarea lucrărilor de excavare în cazul defecțiunii liniilor în cablu;
· pentru întreruperile neprogramate care au avut loc în intervalul de timp 23:00 – 07:00, durata cuprinsă între momentul întreruperii și orele 07:00. 
În celelalte țări analizate, se exclud doar întreruperile produse în condiții de forță majoră. 

Analiza comparativă a cadrului normativ arată că, deși durata nominală a întreruperii garantate în R. Moldova (6h urban / 12h rural) este similară cu cea din România, Georgia sau Lituania, durata efectivă este puternic distorsionată de excepțiile extinse permise OSD de regulamentul actual (cum ar fi deducerea intervalului nocturn 23:00–07:00 sau a timpului de excavare/deplasare). Prin prezentul proiect, se propune de păstra valorile indicatorilor actuale (6/12 ore), însă de a exclude o excepția în ce privește deducerea intervalului 23:00 – 07:00.
  

Rezultatele scontate în urma aprobării modificărilor propuse

            După aprobarea modificărilor propuse ale Regulamentului sunt așteptate următoarele rezultate:
0. trecerea de la compensația simbolică (medie de 6,3 lei/caz în 2025) la o compensație minimă comparabilă la nivel regional (100–230 lei/caz), asigurând un nivel minim de compensare a disconfortului și a pierderilor provocate de întreruperi;
0. Simplificarea și automatizarea accesului la compensații pentru consumatorii participanți ai proiectului-pilot de instalare a contoarelor inteligente, racordați la joasă tensiune (JT) prin introducerea plății automate a compensației, eliminând necesitatea depunerii unor cereri scrise complicate;
2. Reducerea daunelor colaterale în gospodării și sectorul privat - scăderea numărului de echipamente electrocasnice și utilaje industriale defectate ca urmare a șocurilor de tensiune sau a întreruperilor repetate ca urmare a responsabilizării OSD;
3. Orientarea prioritară a investițiilor către segmentele de rețea cu cea mai slabă performanță istorică (zone rurale vulnerabile, linii vechi în cablu) pentru a îmbunătăți indicatorii de continuitate și de a evita penalizările sub formă de reduceri de tarife.
4. Modernizarea evidenței tehnice și digitalizarea rețelei, accelerarea procesului de instalare a contoarelor inteligente (Smart Metering) și a sistemelor de localizare automată a avariilor, necesare operatorului pentru a contoriza cu precizie duratele reale ale întreruperilor și a evita erorile de raportare.
5. Aplicarea efectivă a prevederilor art. 80 din Legea nr. 164/2025 prin operationalizarea mecanismului de reducere a tarifelor reglementate de distribuție cu până la 10% în caz de nerespectare a indicatorilor generali de continuitate (SAIDI, MAIFI).
6. Diminuarea numărului de reclamații privind parametrii de tensiune și continuitatea alimentării cu energie electrică, adresate ANRE și organelor de protecție a consumatorilor.


	3.2. Opțiunile alternative analizate și motivele pentru care acestea nu au fost luate în considerare

	
Din punctul de vedere al autorilor prezentei note de fundamentare, problemele identificate și obiectivele stabilite nu pot fi soluționate și respectiv atinse decât prin aprobarea modificării Regulamentului cu privire la calitatea serviciilor de transport și de distribuție a energiei electrice. Astfel, alte soluții alternative nu au fost identificate și considerate ca oportune de implementat. 

În ceea ce privește riscurile lipsei de intervenție aici putem sublinia următoarele: 

1. Neaprobarea regulamentului va duce la agravarea situației în ce privește calitatea serviciilor prestate și la creșterea insatisfacției consumatorilor;
2. Amplificarea divergențelor între consumatorii finali și operatorii de sistem în ce privește nivelul de calitate al serviciilor, adecvat tarifelor plătite pentru serviciul respectiv, și calitatea serviciilor efectiv prestate de operatori.
3. Reducerea interesului și a stimulentelor operatorilor de sistem pentru îmbunătățirea/menținerea unui nivel adecvat de calitate a serviciilor.


	4. Analiza impactului de reglementare 

	4.1. Impactul asupra sectorului public

	Nu este aplicabil.

	4.2. Impactul financiar și argumentarea costurilor estimativ.

	Implementarea modificărilor propuse nu necesită alocări de resurse financiare de la bugetul de stat, ajustări ale bugetului ANRE.
Din perspectiva sectorului electroenergetic, după modificare se așteaptă un impact financiar:
Asupra consumatorilor -  Proiectul generează un impact financiar direct pozitiv prin încasarea de către consumatori/utilizatori de sistem a unor compensații echitabile (comparabile cu compensațiile aplicabile la nivel regional, ex. 100–230 lei pentru depășiri de 4 ore, față de 20-50 lei în prezent) și indirect prin creșterea calității serviciului.
Asupra Operatorilor de Sistem (OST/OSD) - Proiectul va genera un impact financiar sub formă de reduceri de tarif (până la 10% conform art. 80 din Legea 164/2025) și plăți de compensații individuale. Conform metodologiilor tarifare, compensațiile și penalitățile plătite pentru încălcarea indicatorilor de calitate constituie cheltuieli neeligibile și nu se recunosc în tarif, asigurându-se astfel protecția consumatorilor împotriva majorării tarifelor și obligând OSD să-și optimizeze planurile de investiții  și mentenanță.


	4.3. Impactul asupra sectorului privat

	Impactul reglementării asupra mediului privat constă în instituirea unor garanții în ce privește calitatea serviciilor prestate de operatorii de sistem, inclusiv în ceea ce ține de respectarea tuturor termenelor de examinare a cererilor și reclamațiilor stabilite de legislația din domeniu. Prin urmare, modificarea va avea un efect benefic asupra mediului privat, oferind o previzibilitate mai bună în ce privește planificarea și realizarea activității.


	4.4. Impactul social
4.4.1. Impactul asupra datelor cu caracter personal

	Nu este aplicabil.

	4.4.2. Impactul asupra echității și egalității de gen

	Nu este aplicabil.

	4.5. Impactul asupra mediului

	Nu este aplicabil.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	5.2. Măsuri normative care urmăresc crearea cadrului juridic intern necesar pentru implementarea legislației UE

	 Nu este aplicabil.

	6. Avizarea și consultarea publică a proiectului actului normativ

	 Referitor la oportunitatea aprobării de către Consiliul de administrație al ANRE a reglementării menționate, Agenția va realiza procesul de consultare publică cu părțile interesate, plasând pe pagina web oficială proiectul de hotărâre și Nota de fundamentare pentru a fi consultate cu părțile interesate în conformitate cu Legea nr. 239/2008 privind transparența în procesul decizional și Legea nr. 100/2017 privind actele normative, astfel încât orice persoană interesată să aibă  posibilitatea de a accesa documentele respective și de a prezenta propuneri și obiecții pe marginea lor, inclusiv prin poșta electronică, la adresa electronica indicată în anunț.
Astfel, în procesul de consultare publică Agenția va da posibilitatea inclusiv publicului larg (utilizatorilor sistemelor de transport și/sau de distribuție a energiei electrice) să se expună pe marginea proiectului de modificarea Regulamentului 537/2020, prin plasarea pe pagina web oficială.
Toate obiecțiile și propunerile expediate în adresa Agenției vor fi examinate și luate în considerare, contribuind la îmbunătățirea proiectului de hotărâre, și la aprobarea unei reglementări transparente, echidistante și echilibrate atât din perspectiva viabilității financiare a operatorului de sistem, cât și a costurilor suportate de utilizatorii de sistem. 


	7. Concluziile expertizelor

	Urmează a fi completat 

	8. Modul de încorporare a actului în cadrul normativ existent

	Din perspectiva autorilor prezentei note de fundamentare aprobarea modificării Regulamentului cu privire la calitatea serviciilor de transport și de distribuție a energiei electrice nu impune aprobarea sau modificarea unor alte acte normative. 
La momentul intrării în vigoare a acestuia, autoritatea de reglementare și operatorii sistemelor de distribuție urmează să-l utilizeze conform destinației și în conformitate cu prevederile acestuia.


	9. Măsurile necesare pentru implementarea prevederilor proiectului actului normativ

	 Odată cu intrarea în vigoare, operatorul sistemului de transport și operatorii sistemelor de distribuție urmează să implementeze prevederile Regulamentului cu privire la calitatea serviciilor de transport și de distribuție a energiei electrice și să-și dezvolte procedurile proprii aferente proceselor descrise de Regulament. 
La rândul său ANRE în calitate de autoritate de reglementare urmează să aplice aceleași prevederi în procesul de monitorizare a activității operatorilor de sistem. 
Cu privire la capacitățile de competență, materiale, umane și financiare aferente operatorilor de sistem, necesare pentru punerea în aplicare a prevederilor Regulamentului, Agenția nu anticipează o modificare în sensul creșterii acestora, or și actualmente operatorii de sistem au subdiviziuni dedicate care sunt responsabile de racordarea la rețelele electrice și prestarea serviciilor calitative de transport sau distribuție a energiei electrice. 

